b"\n_START_ARTICLE_\nJuha Ahlgren\n_START_PARAGRAPH_\nJuha Ahlgren (s. 5. elokuuta 1966 Pori) on suomalainen malli, muusikko ja n\xc3\xa4yttelij\xc3\xa4, joka tunnetaan vuoden 1991 Mr. Finland -kilpailun voittajana. Voittonsa johdosta Ahlgren nousi valtakunnalliseksi superjulkkikseksi, joka kiersi muutaman vuoden ajan ymp\xc3\xa4ri Suomea muun muassa mallin, juontajan ja laulajan teht\xc3\xa4viss\xc3\xa4. Lis\xc3\xa4ksi h\xc3\xa4n esiintyi lukuisissa televisio-ohjelmissa. _NEWLINE_Ahlgren on kirjoittanut ylioppilaaksi Porin lyseosta ja opiskellut sen j\xc3\xa4lkeen Porin kauppaoppilaitoksessa ja Turun yliopiston alaisessa Porin yliopistokeskuksessa. Ahlgren aloitti mallinuransa vuonna 1986 Suosikki-lehden p\xc3\xa4\xc3\xa4toimittajan Jyrki H\xc3\xa4m\xc3\xa4l\xc3\xa4isen l\xc3\xb6ydetty\xc3\xa4 h\xc3\xa4net K\xc3\xb6yli\xc3\xb6n Lallintalolta. Seuraavien vuosien aikana Ahlgren voitti lukuisia mallikilpailuja eri puolilla Suomea. Vuonna 1991 Ahlgren voitti tuolloin suosionsa huipulla olleen Mr. Finland -kilpailun, jonka televisioitua finaalia seurasi 1,3 miljoonaa katsojaa. Mr. Finland -kilpailun j\xc3\xa4rjest\xc3\xa4j\xc3\xa4 Timo Salmesmaa on kuvannut Ahlgrenia sen menestyneimm\xc3\xa4ksi voittajaksi. Vuonna 1997 Ahlgren vet\xc3\xa4ytyi julkisuudesta ja muutti samalla takaisin kotikaupunkiinsa Poriin. 1990-luvun lopulla Ahlgren oli mukana useissa Porin teatterin tuotannoissa. H\xc3\xa4n on my\xc3\xb6s yksi vuonna 2002 toimintansa aloittaneen Satakunnan sarjakuvaseuran perustajista. Luontoharrastajana tunnettu Ahlgren on ollut Greenpeacen j\xc3\xa4sen, ja vuonna 1995 h\xc3\xa4n oli Luonnonlain puolueen ehdokkaana eduskuntavaaleissa. _NEWLINE_Muusikkona Ahlgren kiersi 1990-luvulla muun muassa Tanja Karpelan kihlattuna tunnetuksi tulleen Simon Kraitisin kanssa ja julkaisi muutaman singlen. Vuonna 1992 ilmestynyt Puutarha on k\xc3\xa4\xc3\xa4nn\xc3\xb6s italialaisen Roberto Zanettin hitist\xc3\xa4 Don't Cry Tonight. Vuonna 2018 kappale p\xc3\xa4\xc3\xa4si mukaan Svart Recordsin kokoelmalle, jolla esitell\xc3\xa4\xc3\xa4n 1970\xe2\x80\x931990-lukujen suomalaista diskomusiikkia. Musiikkitutkija Mikko Mattlarin mukaan se on yksi parhaita yrityksi\xc3\xa4 tehd\xc3\xa4 italodiscoa Suomessa. Singlen B-puolella on kappale El\xc3\xa4intenvallankumous, joka on k\xc3\xa4\xc3\xa4nn\xc3\xb6s Orchestral Manoeuvres in the Dark -yhtyeen hitist\xc3\xa4 Souvenir."